b'\n_START_ARTICLE_\nMonument commemoratiu de la Batalla de l\'Ebre\n_START_SECTION_\nDescripci\xc3\xb3\n_START_PARAGRAPH_\nLo conjunt se compon d\'una pila de formig\xc3\xb3 sobre la qual s\'aixequen dues punxes altes de ferro amb forma piramidal, buides per dins. Si b\xc3\xa9, originalment, l\'escultor pretenia fer estes pir\xc3\xa0mides tamb\xc3\xa9 de formig\xc3\xb3, l\'opini\xc3\xb3 dels enginyers lo va fer decantar per l\'acer. La m\xc3\xa9s alta, de 26 metres d\'alt, t\xc3\xa9 una gran creu de Sant Jaume adossada a un dels angles, l\'oposat al pont, i \xc3\xa9s coronada per una est\xc3\xa0tua que representa el soldat que, segons lo projecte inicial, col\xc2\xb7loca l\'estel a la volta celeste, tot i que altres interpretacions hi han vist lo soldat guiat per l\'estel, que toca amb lo bra\xc3\xa7 dret aixecat. A la superf\xc3\xadcie hi t\xc3\xa9 gravats creus i altres signes de diversa mena, i a la part superior dels costats laterals hi ha plaques de vidre. La punxa petita, de 16 metres, \xc3\xa9s coronada per la figura d\'una \xc3\xa0guila amb les ales esteses. Esta \xc3\xa9s treballada a base de plans, amb planxes combinades, mentre que la figura del soldat rep un tractament m\xc3\xa9s volum\xc3\xa8tric.\n_START_SECTION_\nHist\xc3\xb2ria\n_START_PARAGRAPH_\nJust al lloc que hi ha el mon\xc3\xb2lit \xc3\xa9s per on creuava el riu l\'antic pont de barques, cremat l\'any 1892._NEWLINE_La pilastra que li fa de base al monument \xc3\xa9s una de les que sustentaven lo pont de la Cinta, constru\xc3\xaft per substituir el de barques. Lo projecte de la construcci\xc3\xb3 del pont fou encarregat lo 1895 i el director de les obres fou Josep M. Cornet. Lo pont fou volat pels republicans l\'abril de 1938._NEWLINE_Lo monument va tenir com a impulsors lo governador civil Rafael Fern\xc3\xa1ndez Mart\xc3\xadnez, lo president de la Diputaci\xc3\xb3, Antoni Soler Morey, i l\'alcalde de Tortosa Joaquim Fabra, arran de la celebraci\xc3\xb3 dels 25 anys de la batalla de l\'Ebre l\'any 1964, i del final de la guerra civil, los anomenats 25 A\xc3\xb1os de Paz per la propaganda oficial. La concepci\xc3\xb3 del monument fou encomanada a l\'escultor Llu\xc3\xads Maria Saumells i Panad\xc3\xa9s, que el desembre de 1962 ja en tenia una primera maqueta. Lo monument fou enllestit lo 13 de novembre de 1964 i va ser inaugurat lo 1966 pel general Franco._NEWLINE_Amb la restauraci\xc3\xb3 del sistema de partits, l\'Ajuntament de Tortosa va retirar alguns dels elements m\xc3\xa9s obertament franquistes del monument, com ara la inscripci\xc3\xb3 \xc2\xabV\xc3\xadctor\xc2\xbb de Franco que l\'\xc3\xa0guila portava entre les urpes. Tot i aix\xc3\xb2, sectors de la societat civil demanen la retirada del mon\xc3\xb2lit, mentre que d\'altres ne defensen la conservaci\xc3\xb3 pel seu valor art\xc3\xadstic i per la seva reinterpretaci\xc3\xb3._NEWLINE_Hi ha hagut dos intents de promoure refer\xc3\xa8ndums a nivell local per decidir qu\xc3\xa8 se n\'ha de fer. Lo 2010, los grups municipals de CiU i PP ho van impedir. Lo 12 de gener de 2015, una moci\xc3\xb3 del grup municipal d\'ICV replantejava la consulta, que va ser tombada pels grups municipals de CiU, PP i PxC._NEWLINE_A comen\xc3\xa7aments de mar\xc3\xa7 de 2016 al Parlament de Catalunya prosper\xc3\xa0 una votaci\xc3\xb3 que instava l\'Ajuntament de Tortosa a "retirar immediatament el monument commemoratiu de la batalla de l\'Ebre". El 28 de maig de 2016, se va celebrar una consulta popular no referend\xc3\xa0ria per decidir el futur del pol\xc3\xa8mic monument franquista, la qual comptava amb l\'oposici\xc3\xb3 de diversos agents socials que consideraven que s\'havia de complir directament la llei de mem\xc3\xb2ria hist\xc3\xb2rica; alguns opositors feien una crida al boicot de la consulta. Lo resultat fou d\'un 68,36% dels ve\xc3\xafns a favor de mantenir lo monument. La participaci\xc3\xb3 va ser del 29,3% (8.464 persones). De les 28.466 persones amb dret a vot, van votar l\'opci\xc3\xb3 A (retirar-lo), un 31,25% (2.631 vots), i per l\'opci\xc3\xb3 B (mantenir-lo) un 68,36% (5.755 vots)._NEWLINE_Posteriorment, el mar\xc3\xa7 de 2017, un jutjat de Tarragona va estimar que l\'ajuntament de Tortosa no \xc3\xa9s competent per actuar sobre el monument, obligant a l\'ajuntament, a la vegada, a realitzar un cat\xc3\xa0leg de vestigis franquistes en compliment de la llei de mem\xc3\xb2ria hist\xc3\xb2rica. Dos anys m\xc3\xa9s tard, al mar\xc3\xa7 de 2019, l\'ajuntament de Tortosa va entregar el cat\xc3\xa0leg al jutjat incloent-hi el monument commemoratiu de la Batalla de l\'Ebre.'